**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 200/2019 Z. z. o poskytovaní pomoci na dodávanie a distribúciu ovocia, zeleniny, mlieka a výrobkov z nich pre deti a žiakov v školách v znení neskorších predpisov ako iniciatívny návrh.

V Slovenskej republike je poskytovanie pomoci Európskej únie na vykonávanie školského programu upravené aproximačným nariadením vlády. Týmto nariadením vlády sú ustanovené paušálne výšky pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov, ako aj zoznam týchto poľnohospodárskych výrobkov, na ktorých dodávanie alebo distribúciu možno v rámci vykonávania školského programu v Slovenskej republike výlučne poskytovať pomoc. Tento zoznam sa pravidelne prehodnocuje, a na účely vykonávania školského programu Slovenskej republiky od školského roka 2022/2023 sa navrhovaným nariadením vlády rozširuje o nové poľnohospodárske výrobky ovocia a zeleniny a mlieka a mliečnych výrobkov. Rovnako sa pravidelne prehodnocujú paušálne ustanovené výšky pomoci na dodávanie alebo distribúciu týchto poľnohospodárskych výrobkov v rámci školského programu vzhľadom na situáciu na trhu a bežné spotrebiteľské ceny týchto poľnohospodárskych výrobkov, pričom výška týchto paušálnych výšok pomoci sa na základe takéhoto prehodnotenia navrhovaným nariadením vlády od začiatku školského roka 2022/2023 taktiež adekvátne upravuje.

Navrhovaným nariadením vlády sa okrem toho implementuje delegované nariadenie Komisie (EÚ) 2022/245 z 13. decembra 2021, ktorým sa mení delegované nariadenie (EÚ) 2017/40, pokiaľ ide o sprievodné vzdelávacie opatrenia a výber a schvaľovanie žiadateľov o pomoc (Ú. v. EÚ L 41, 22.2.2022), ktorým sa ustanovuje nové vymedzenie sprievodných opatrení. Podľa nového vymedzenia sú sprievodné opatrenia priamo prepojené s cieľmi školského programu zvyšovať konzumáciu vybraných poľnohospodárskych výrobkov deťmi a podporovať zdravšie stravovanie detí. Zároveň ustanovuje novú povinnosť členských štátov zabezpečiť, aby sa všetky deti, pre ktoré sa vykonáva školský program, mohli zúčastňovať na sprievodných opatreniach. Vzhľadom na túto novú povinnosť členských štátov sa navrhovaným nariadením vlády zavádza povinnosť škôl, pre ktorých deti alebo žiakov sa v príslušnom školskom roku v rámci školského programu dodáva alebo distribuuje školské ovocie a zelenina alebo školské mlieko a mliečne výrobky, zabezpečiť aj vykonávanie slovenských sprievodných opatrení. V tejto súvislosti sa tiež ruší vnútroštátny limit 10 % finančných prostriedkov Európskej únie pridelených na vykonávanie školského programu Slovenskej republiky, do ktorého bolo najviac možné poskytnúť pomoc na vykonávanie slovenských sprievodných opatrení vykonávaných do konca školského roka 2021/2022. Zrušením vnútroštátneho limitu sa na poskytovanie pomoci na vykonávanie slovenských sprievodných opatrení už bude do budúcna uplatňovať limit 15 % ustanovený právom Európskej únie.

Navrhované nariadenie vlády nie je potrebné predložiť do vnútrokomunitárneho pripomienkového konania.

Navrhuje sa delená účinnosť navrhovaného nariadenia vlády tak, aby ustanovenie nového zoznamu poľnohospodárskych výrobkov, na ktorých dodávanie alebo distribúciu v rámci vykonávania školského programu možno v Slovenskej republike výlučne poskytovať pomoc, vrátane ustanovenia paušálnych výšok pomoci na toto ich dodávanie alebo distribúciu, a nové ustanovenie neustanovujúce špeciálny znížený vnútroštátny limit finančných prostriedkov Európskej únie pridelených na vykonávanie školského programu Slovenskej republiky, nadobudli účinnosť až pre vykonávanie školského programu Slovenskej republiky v školskom roku 2022/2023. A zároveň aby ostatné ustanovenia navrhovaného nariadenia vlády nadobudli účinnosť ešte v čase prebiehajúcej administrácie poskytovania pomoci na vykonávanie školského programu Slovenskej republiky, ktoré bolo vykonávané pred novým školským rokom 2022/2023.